**Συν. 3**

**Ενημέρωση για την επεξεργασία δεδομένων προσωπικού χαρακτήρα σύμφωνα με τον Νόμο 4624/2019 και τον Γενικό Κανονισμό για την Προστασία Δεδομένων (ΓΚΠΔ) (ΕΕ) 2016/679 του Ευρωπαϊκού Κοινοβουλίου και του Συμβουλίου, στο πλαίσιο της υλοποίησης των 5ων Αγώνων Επιχειρηματολογίας ΓΕ.Λ. Κεντρικής Μακεδονίας**

Το 2ο ΠΕ.Κ.Ε.Σ. Κεντρικής Μακεδονίας (Κολοκοτρώνη 22, 56430, Σταυρούπολη, τηλέφωνο: 2310643065, fax: 2310643056, e-mail: 2pekes@kmaked.pde.sch.gr), σε συνεργασία με την Περιφερειακή Διεύθυνση Εκπαίδευσης Κεντρικής Μακεδονίας και τα σχολεία: 1ο ΓΕ.Λ. Συκεών, Πειραματικό ΓΕ.Λ. Πανεπιστημίου Μακεδονίας, Διαπολιτισμικό ΓΕ.Λ. Ευόσμου και Εκπαιδευτήρια Φρυγανιώτη, διοργανώνει τους 5ους Αγώνες Επιχειρηματολογίας ΓΕ.Λ., κατά το σχολικό έτος 2020-2021, με αυστηρή τήρηση των μέτρων περιορισμού της διασποράς του Covid-19 (Αρ. έγκρισης Υ.ΠΑΙ.Θ. 7285/Δ2/21-01-2021) και προς το σκοπό αυτό επεξεργάζεται δεδομένα προσωπικού χαρακτήρα («προσωπικά δεδομένα) ως ακολούθως:

**1. Ποια δεδομένα συλλέγουμε;**

1. Προσωπικά δεδομένα του/της Διευθυντή/τριας της σχολικής μονάδας που μετέχει στους Αγώνες:

α) Ονοματεπώνυμο

β) Σχολική μονάδα

γ) Ε-mail

δ) Τηλέφωνο σχολικής μονάδας

ε) Κινητό τηλέφωνο Διευθυντή/τριας

2. Προσωπικά δεδομένα εκπαιδευτικών της σχολικής μονάδας που μετέχει στους Αγώνες (των εκπαιδευτικών που είναι υπεύθυνοι για τους Αγώνες):

α) Ονοματεπώνυμο

β) Κλάδος

γ) Ε-mail

δ) Κινητό τηλέφωνο

3. Προσωπικά δεδομένα των μαθητών/τριών που συμμετέχουν στους Αγώνες (τακτικοί/ές και αναπληρωματικοί/ές):

α) Ονοματεπώνυμο

β) Φύλο

γ) Τάξη/τμήμα

δ) Τηλέφωνο επικοινωνίας

**2. Για ποιο σκοπό επεξεργαζόμαστε τα προσωπικά δεδομένα;**

Βάσει του Ν. 4547/2018, άρθρο 4 παρ. 2 και 3, τα ΠΕ.Κ.Ε.Σ. έχουν ως αποστολή μεταξύ άλλων την υποστήριξη του εκπαιδευτικού έργου με σκοπό την αναβάθμισή του, όπως επίσης και την ενημέρωση των εκπαιδευτικών στα σύγχρονα επιστημονικά, παιδαγωγικά και διδακτικά θέματα, προάγοντας καλές πρακτικές, νέες παιδαγωγικές προσεγγίσεις και την εισαγωγή των νέων τεχνολογιών στην εκπαιδευτική διαδικασία. Παράλληλα, υποστηρίζουν και καινοτόμα προγράμματα. Η διοργάνωση, επομένως, των 5ων Αγώνων Επιχειρηματολογίας ΓΕ.Λ. Κεντρικής Μακεδονίας συνάδει με το σκοπό και την αποστολή των ΠΕ.Κ.Ε.Σ., διότι οι Αγώνες αυτοί, όπως αναφέρεται και στην προκήρυξή τους, έχουν σημαντική αξία όσον αφορά την ανάπτυξη στους μαθητές και στις μαθήτριες, μέσω παιδαγωγικο-διδακτικών πρακτικών, ποικίλων δεξιοτήτων που πραγματώνουν το δημοκρατικό σχολείο. Εξάλλου, οι 5οι Αγώνες Επιχειρηματολογίας ΓΕ.Λ. Κεντρικής Μακεδονίας έχουν την έγκριση του Υ.ΠΑΙ.Θ. (αριθμ. πρωτ. 7285/Δ2/21-01-2021)∙ λόγω δε της πανδημίας covid-19 θα διεξαχθούν διαδικτυακά.

Η επεξεργασία των προσωπικών δεδομένων που υποβάλλονται για τη συμμετοχή στους 5ουςΑγώνες Επιχειρηματολογίας ΓΕ.Λ. Κεντρικής Μακεδονίας, σχολικού έτους 2020-2021, αποσκοπεί στην υποστήριξη της διεξαγωγής των Αγώνων. Η συμμετοχή στη δράση αυτή έχει προαιρετικό χαρακτήρα και ως εκ τούτου η συγκατάθεση των συμμετεχόντων/ουσών αποτελεί τη νόμιμη βάση για την επεξεργασία των προσωπικών δεδομένων τους.

**3. Από πού συλλέγονται τα προσωπικά δεδομένα;**

Τα προσωπικά δεδομένα συλλέγονται από τις αιτήσεις συμμετοχής στους Αγώνες και τα συνοδευτικά έγγραφα.

**4. Για πόσο χρόνο τηρούνται τα προσωπικά δεδομένα σε αρχείο;**

Τα προσωπικά δεδομένα που συλλέγονται σύμφωνα με τα ανωτέρω θα τηρηθούν για όσο χρονικό διάστημα απαιτεί η προετοιμασία και διεξαγωγή των Αγώνων.

**5. Ποια είναι τα δικαιώματα σε σχέση με την επεξεργασία των προσωπικών δεδομένων;**

Οι ενδιαφερόμενοι διατηρούν το δικαίωμα να υποβάλουν στο 2ο ΠΕ.Κ.Ε.Σ. Κεντρικής Μακεδονίας και στην οικεία σχολική μονάδα αίτημα πρόσβασης και διόρθωσης ή διαγραφής των προσωπικών δεδομένων τους ή περιορισμού της επεξεργασίας που τους αφορά ή εναντίωσης στην επεξεργασία ή φορητότητα των δεδομένων. Ομοίως, μπορούν οποτεδήποτε να ανακαλέσουν τη συγκατάθεσή τους για την επεξεργασία των προσωπικών τους δεδομένων, χωρίς να θιγεί η νομιμότητα της επεξεργασίας που βασίστηκε στη συγκατάθεσή τους, πριν την ανάκλησή της. Επισημαίνεται, ωστόσο, ότι η ικανοποίηση αιτημάτων διαγραφής ή περιορισμού της επεξεργασίας ή εναντίωσης, καθώς και η ανάκληση της συγκατάθεσης θα άρει βασικές προϋποθέσεις συμμετοχής στους Αγώνες.

 **6. Πώς ασκούνται τα δικαιώματα;**

Οι ενδιαφερόμενοι μπορούν να ασκήσουν τα παραπάνω δικαιώματά τους, χωρίς κόστος, υποβάλλοντας σχετικό αίτημα εγγράφως στο 2ο ΠΕ.Κ.Ε.Σ. Κεντρικής Μακεδονίας ή στην οικεία σχολική μονάδα, η οποία οφείλει αμελλητί να το διαβιβάσει στο 2ο ΠΕ.Κ.Ε.Σ. Κεντρικής Μακεδονίας. Μετά την παραλαβή του σχετικού αιτήματος, το 2ο ΠΕ.Κ.Ε.Σ. θα προβεί σε όλες τις απαραίτητες και δυνατές ενέργειες, προκειμένου να ικανοποιήσει το αίτημά τους εντός ενός (1) μηνός από την παραλαβή του, ενώ, στην περίπτωση κατά την οποία αυτό δεν καταστεί εφικτό, θα τους ενημερώσει για την παράταση της προθεσμίας αυτής κατά δύο (2) ακόμη μήνες.

**7. Πού διαβιβάζονται τα προσωπικά δεδομένα;**

Οι εκπαιδευτικοί που υποστηρίζουν τους/τις μαθητές/ριες διαβιβάζουν τα προσωπικά δεδομένα που είναι απαραίτητα για την υλοποίηση των Αγώνων στο 2ο ΠΕ.Κ.Ε.Σ. Η οργανωτική επιτροπή θα αξιοποιήσει τα δεδομένα αυτά για τη διεξαγωγή των Αγώνων.

**8. Πώς διασφαλίζεται η ασφάλεια των προσωπικών δεδομένων;**

Το 2ο ΠΕ.Κ.Ε.Σ. λαμβάνει τα κατάλληλα οργανωτικά και τεχνικά μέτρα για την ασφάλεια της επεξεργασίας των προσωπικών δεδομένων των συμμετεχόντων/ουσών στους Αγώνες. Η επεξεργασία αυτή διενεργείται πάντα σύμφωνα με τη σχετική νομοθεσία.

**9. Επικοινωνία για ζητήματα που αφορούν την επεξεργασία προσωπικών δεδομένων**

Οι ενδιαφερόμενοι/ες μπορούν να επικοινωνήσουν με την σχολική μονάδα η οποία συμμετέχει στους Αγώνες με μαθητές/τριες και εκπαιδευτικούς και με το 2ο ΠΕ.Κ.Ε.Σ. Κεντρικής Μακεδονίας (Κολοκοτρώνη 22, 56430, Σταυρούπολη, τηλέφωνο: 2310643065, fax: 2310643056, e-mail: 2pekes@kmaked.pde.sch.gr).

Σε περίπτωση παραβίασης των δικαιωμάτων για την προστασία των προσωπικών δεδομένων, οι ενδιαφερόμενοι/ες έχουν το δικαίωμα να υποβάλουν καταγγελία στην Αρχή Προστασίας Δεδομένων Προσωπικού Χαρακτήρα ([www.dpa.gr](http://www.dpa.gr)).